Document ID: /fineweb-2-swissfilter-quality_10-filterrobots/filtered/01446.jsonl.gz/27

Kesäkuussa Helsingissä järjestettävän Millennium Youth Camp 2011 -tiedeleirin (MY Camp) osallistujat on valittu. Ensimmäisen kierroksen 1443 hakemuksesta ohjausryhmä poimi sata 16–19-vuotiasta hakijaa toiselle kierrokselle, jonka tiheän seulan läpäisi 30 nuorta.
”Hakemukset olivat viimevuotiseen tapaan korkeatasoisia”, professori Maija Aksela, leirin ohjausryhmän puheenjohtaja kertoo tyytyväisenä. ”Valintojen tekeminen oli vaikeaa, mutta terävin kärki erottui innovatiivisuudellaan ja käytännössä toteuttamiskelpoisilla ideoillaan.”
Toisella kierroksella hakijoiden visaisena tehtävänä oli laatia projektisuunnitelma omaan ryhmään liittyneestä aiheesta. Teemaryhmiä on viisi: uusiutuvat luonnonvarat ja energia, sovellettu matematiikka, ICT ja digitalisaatio, ilmastonmuutos sekä vesi.
Nuoret osoittivat taitonsa toisen kierroksen hakutehtävässä: ”Projektisuunnitelmissa oli käytetty luovia ratkaisuja, kuten videoita, ääninäytteitä ja kuvia. Nuorilla on selkeästi halu tuottaa mm. vaihtoehtoisia energialähteitä ja uudenlaisia liikenneratkaisuja”, Aksela kehuu.
Toisin kuin joskus ajatellaan, tiede ja teknologia eivät kiinnosta ainoastaan poikia. Toisen kierroksen hakijoista tyttöjä oli lähes puolet, ja leirille heistä pääsi 16 hakijaa. Samoista asioista kiinnostuneet nuoret kokoontuvat MY Campiin kaikista eri maanosista. Suomeen matkustetaan Bulgariasta, Ghanasta, Indonesiasta, Intiasta, Irlannista, Itävallasta, Japanista, Kazakstanista, Kroatiasta, Meksikosta, Nepalista, Nicaraguasta, Romaniasta, Serbiasta, Sloveniasta, Suomesta, Thaimaasta, Ugandasta, Ukrainasta, Uudesta-Seelannista, Venäjältä ja Yhdysvalloista. Suomesta leirille saapuu neljä koululaista Espoosta, Helsingistä ja Lappeenrannasta.
Leirin tavoitteena on lisätä nuorten kiinnostusta tieteitä ja teknologiaa kohtaan sekä tuoda esille suomalaisia korkeakoulutusmahdollisuuksia. Yksi leirin kohokohdista on leiriläisten ja vuoden 2010 Millennium-palkitun, professori Stephen Furberin kohtaaminen. Furber opastaa leiriläisiä tutkijan uran saloihin.
”On hienoa, että arvostettu tutkija pitää tärkeänä nuorten innostamista tieteen pariin”, iloitsee Tekniikan Akatemia -säätiön toimitusjohtaja ja MY Camp -projektin puheenjohtaja Ainomaija Haarla. ”Haluamme kannustaa nuoria löytämään uran tieteiden ja teknologian parista. Ehkä jostain leiriläisestä kehittyy vielä tuleva Millennium-palkinnon voittaja”, Haarla toivoo.
Järjestyksessään toinen MY Camp pidetään 11.–17. kesäkuuta 2011. Tapahtuman pääjärjestäjät ovat Tekniikan Akatemia ja valtakunnallinen LUMA-keskus.